
1. EUROOPAN PARLAMENTIN PÄÄTÖSEHDOTUS
vastuuvapauden myöntämisestä Euroopan syyttäjänviraston talousarvion toteuttamisesta varainhoitovuonna 2022
(2023/2139(DEC))
Euroopan parlamentti, joka
–	ottaa huomioon Euroopan syyttäjänviraston lopullisen tilinpäätöksen varainhoitovuodelta 2022,
–	ottaa huomioon tilintarkastustuomioistuimen vuosikertomuksen EU:n virastoista varainhoitovuodelta 2022 sekä virastojen vastaukset[footnoteRef:1], [1:  EUVL C, C/…, ….] 

–	ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2022 koskevan lausuman[footnoteRef:2] tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta), [2:  EUVL C, C/2023/112, 12.10.2023.] 

–	ottaa huomioon neuvoston helmikuussa 2024 antaman suosituksen varainhoitovuoden 2022 talousarvion toteuttamista koskevan vastuuvapauden myöntämisestä Euroopan syyttäjänvirastolle (00000/2024 – C9‑0000/2024),
–	ottaa huomioon Euroopan unionin toiminnasta tehdyn sopimuksen 319 artiklan,
–	ottaa huomioon unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18. heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046[footnoteRef:3] ja erityisesti sen 70 artiklan, [3:  EUVL L 193, 30.7.2018, s. 1.] 

–	ottaa huomioon tiiviimmän yhteistyön toteuttamisesta Euroopan syyttäjänviraston (EPPO) perustamisessa 12. lokakuuta 2017 annetun neuvoston asetuksen (EU) 2017/1939[footnoteRef:4] ja erityisesti sen 94 artiklan, [4:  EUVL L 283, 31.10.2017, s. 1.] 

–	ottaa huomioon Euroopan parlamentin ja neuvoston asetuksen (EU, Euratom) 2018/1046 70 artiklassa tarkoitettuja, SEUT-sopimuksen ja Euratomin perustamissopimuksen nojalla perustettuja elimiä koskevasta varainhoidon puiteasetuksesta 18. joulukuuta 2018 annetun komission delegoidun asetuksen (EU) 2019/715[footnoteRef:5] ja erityisesti sen 105 artiklan, [5:  EUVL L 122, 10.5.2019, s. 1.] 

–	ottaa huomioon työjärjestyksen 100 artiklan ja liitteen V,
–	ottaa huomioon oikeudellisten asioiden valiokunnan lausunnon,
–	ottaa huomioon kansalaisvapauksien sekä oikeus- ja sisäasioiden valiokunnan lausunnon,
–	ottaa huomioon talousarvion valvontavaliokunnan mietinnön (A9‑0000/2024),
1.	myöntää Euroopan syyttäjänviraston hallintojohtajalle vastuuvapauden Euroopan syyttäjänviraston talousarvion toteuttamisesta varainhoitovuonna 2022 / lykkää päätöstä vastuuvapauden myöntämisestä Euroopan syyttäjänviraston hallintojohtajalle Euroopan syyttäjänviraston talousarvion toteuttamisesta varainhoitovuonna 2022;
2.	esittää huomautuksensa oheisessa päätöslauselmassa;
3.	kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan syyttäjänviraston hallintojohtajalle, Eurooppa-neuvostolle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

[bookmark: _Toc156467009]2. EUROOPAN PARLAMENTIN PÄÄTÖSEHDOTUS
Euroopan syyttäjänviraston varainhoitovuoden 2022 tilien päättämisestä
(2023/2139(DEC))
Euroopan parlamentti, joka
–	ottaa huomioon Euroopan syyttäjänviraston lopullisen tilinpäätöksen varainhoitovuodelta 2022,
–	ottaa huomioon tilintarkastustuomioistuimen vuosikertomuksen EU:n virastoista varainhoitovuodelta 2022 sekä virastojen vastaukset[footnoteRef:6], [6:  	EUVL C, C/…, ….] 

–	ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2022 koskevan lausuman[footnoteRef:7] tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta), [7:  	EUVL C, C/2023/112, 12.10.2023.] 

–	ottaa huomioon neuvoston ... antaman suosituksen varainhoitovuoden 2022 talousarvion toteuttamista koskevan vastuuvapauden myöntämisestä Euroopan syyttäjänvirastolle (00000/2024 – C9‑0000/2024),
–	ottaa huomioon Euroopan unionin toiminnasta tehdyn sopimuksen 319 artiklan,
–	ottaa huomioon unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18. heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046[footnoteRef:8] ja erityisesti sen 70 artiklan, [8:  	EUVL L 193, 30.7.2018, s. 1.] 

–	ottaa huomioon tiiviimmän yhteistyön toteuttamisesta Euroopan syyttäjänviraston (EPPO) perustamisessa 12. lokakuuta 2017 annetun neuvoston asetuksen (EU) 2017/1939[footnoteRef:9] ja erityisesti sen 94 artiklan, [9:  	EUVL L 283, 31.10.2017, s. 1.] 

–	ottaa huomioon Euroopan parlamentin ja neuvoston asetuksen (EU, Euratom) 2018/1046 70 artiklassa tarkoitettuja, SEUT-sopimuksen ja Euratomin perustamissopimuksen nojalla perustettuja elimiä koskevasta varainhoidon puiteasetuksesta 18. joulukuuta 2018 annetun komission delegoidun asetuksen (EU) 2019/715[footnoteRef:10] ja erityisesti sen 105 artiklan, [10:  	EUVL L 122, 10.5.2019, s. 1.] 

–	ottaa huomioon työjärjestyksen 100 artiklan ja liitteen V,
–	ottaa huomioon oikeudellisten asioiden valiokunnan lausunnon,
–	ottaa huomioon kansalaisvapauksien sekä oikeus- ja sisäasioiden valiokunnan lausunnon,
–	ottaa huomioon talousarvion valvontavaliokunnan mietinnön (A9‑0000/2024),
1.	hyväksyy Euroopan syyttäjänviraston varainhoitovuoden 2022 tilien päättämisen / lykkää Euroopan syyttäjänviraston varainhoitovuoden 2022 tilien päättämistä;
2.	kehottaa puhemiestä välittämään tämän päätöksen Euroopan syyttäjänviraston hallintojohtajalle, Eurooppa-neuvostolle, neuvostolle, komissiolle ja tilintarkastustuomioistuimelle sekä huolehtimaan sen julkaisemisesta Euroopan unionin virallisessa lehdessä (L-sarja).


[bookmark: _Toc156467010]3. EUROOPAN PARLAMENTIN PÄÄTÖSLAUSELMAESITYS
joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan syyttäjänviraston talousarvion toteuttamisesta varainhoitovuonna 2022
(2023/2139(DEC))
Euroopan parlamentti, joka
–	ottaa huomioon päätöksensä vastuuvapauden myöntämisestä Euroopan syyttäjänviraston talousarvion toteuttamisesta varainhoitovuonna 2022,
–	ottaa huomioon työjärjestyksen 100 artiklan ja liitteen V,
–	ottaa huomioon oikeudellisten asioiden valiokunnan lausunnon,
–	ottaa huomioon kansalaisvapauksien sekä oikeus- ja sisäasioiden valiokunnan lausunnon,
–	ottaa huomioon talousarvion valvontavaliokunnan mietinnön (A9‑0000/2024),
A.	ottaa huomioon, että Euroopan syyttäjänvirasto (EPPO) on unionin riippumaton syyttäjänvirasto, joka vastaa unionin taloudellisia etuja vahingoittavien rikosten tutkimisesta sekä kyseisten rikosten tekijöiden ja niihin osallisten asettamisesta syytteeseen ja saattamisesta tuomittaviksi unionin taloudellisiin etuihin kohdistuvien petosten torjunnasta rikosoikeudellisin keinoin 5. heinäkuuta 2017 annetun Euroopan parlamentin ja neuvoston direktiivin (EU) 2017/1371[footnoteRef:11] perusteella ja tiiviimmän yhteistyön toteuttamisesta Euroopan syyttäjänviraston perustamisessa 12. lokakuuta 2017 annetun neuvoston asetuksen (EU) 2017/1939 mukaisesti; [11:  EUVL L 198, 28.7.2017, s. 29.] 

B.	ottaa huomioon, että EPPOn toimivaltaan kuuluu monentyyppisiä petoksia, kuten muun muassa alv-petokset, joista koituvat vahingot ovat yli 10 miljoonaa euroa, rahanpesu ja korruptio, ja että EPPO hoitaa niihin liittyviä syyttäjän tehtäviä osallistuvien jäsenvaltioiden toimivaltaisissa tuomioistuimissa siihen asti, kun asia on lopullisesti ratkaistu;
C.	ottaa huomioon, että EPPO on yksi Euroopan unionin petostentorjuntajärjestelmän osista ja että näin ollen sen toimet sovitetaan yhteen niiden kyseisen järjestelmän muiden osien kanssa, joita ne täydentävät, jotta päästään lopputulokseen, joka on suurempi kuin osiensa summa;
D.	ottaa huomioon, että EPPO tulee väliin tilanteessa, jossa vain kansalliset viranomaiset voisivat tutkia näitä rikoksia ja nostaa niistä syytteitä mutta niiden oikeudet eivät ulotu niiden maan rajojen ulkopuolelle ja jossa muilla organisaatioilla, kuten Eurojustilla, OLAFilla ja Europolilla, ei ole ollut tarvittavia valtuuksia suorittaa asiaa koskevia rikostutkintoja ja toteuttaa syytetoimia;
E.	ottaa huomioon, että kansalliset tuomioistuimet valvovat oikeudellisesti EPPOn prosessuaalisia toimia ja että Euroopan unionin tuomioistuimella on – näitä toimia koskevien ennakkoratkaisujen tai laillisuusvalvonnan muodossa – täydentävät valtuudet varmistaa unionin oikeuden johdonmukainen soveltaminen;
F.	ottaa huomioon, että EPPOn toiminta jakautuu keskustasoon, johon kuuluu sen päätoimipaikka Luxemburgissa ja joka koostuu Euroopan pääsyyttäjästä, 22:sta Euroopan syyttäjästä (yksi kustakin osallistuvasta EU-maasta) ja hallintojohtajasta, sekä hajautettuun (kansalliseen) tasoon, joka koostuu osallistuvissa 22 jäsenvaltiossa toimivista valtuutetuista Euroopan syyttäjistä;
G.	ottaa huomioon, että keskustasolla Euroopan pääsyyttäjä ja 22 Euroopan syyttäjää muodostavat EPPOn kollegion ja valvovat tutkinta- ja syytetoimia, joita kansallisista viranomaisistaan täysin riippumattomina toimivat valtuutetut Euroopan syyttäjät toteuttavat kansallisella tasolla;
H.	ottaa huomioon, että asetuksen (EU) 2017/1939 93 artiklan mukaan EPPOn hallintojohtaja, joka toimii viraston tulojen ja menojen hyväksyjänä, toteuttaa sen talousarvion omalla vastuullaan ja talousarviossa asetetuissa rajoissa ja toimittaa vuosittain budjettivallan käyttäjälle kaikki arviointimenettelyjen tuloksen kannalta olennaiset tiedot;
I.	ottaa huomioon, että EPPOn varainhoitosääntöjen 50 artiklan 2 kohdan mukaisesti komission tilinpitäjä toimii myös EPPOn tilinpitäjänä ja vastaa sen unionin tilinpäätökseen konsolidoitavan tilinpäätöksen laatimisesta;
J.	ottaa huomioon, että nykyisen kehyksen mukaisesti tilintarkastustuomioistuin käy läpi lopullisen tilinpäätöksen ja neuvoston tehtävänä on antaa suositus ja Euroopan parlamentin tehtävänä on tehdä päätös vastuuvapauden myöntämisestä viraston hallintojohtajalle kunkin varainhoitovuoden talousarvion toteuttamisesta;
K. 	ottaa huomioon, että virasto aloitti operatiivisen toimintansa 1. kesäkuuta 2021 ja että se on toiminut vasta 24. kesäkuuta 2021 alkaen itsenäisesti talousarvionsa toteuttamisen osalta ja että tämä lyhyt aikaväli mahdollistaa rajallisen vertailevan analyysin ja suuntausten tunnistamisen;
L.	ottaa huomioon, että EPPOn varojen ja niihin liittyvien menojen hallinnointia koskevia sääntöjä on mukautettava syyte- ja tutkintatoimien erityispiirteisiin ja että varainhoitoasetuksen asiaa koskevista säännöksistä keskustellaan kyseisen asetuksen uudelleenlaadinnan yhteydessä ja laajemmin EPPOn ja komission välillä;
1.	panee tyytyväisenä merkille tilintarkastustuomioistuimen myönteisen lausunnon EPPOn tilien luotettavuudesta 31. joulukuuta 2022 päättyneeltä varainhoitovuodelta sekä tilien perustana olevien tulojen ja maksujen laillisuudesta ja asianmukaisuudesta (sääntöjenmukaisuudesta);
Talousarvio- ja varainhallinto
2.	panee merkille, että EPPOlle vuodeksi 2022 osoitetut lopulliset kokonaismäärärahat olivat 51,2 miljoonaa euroa eli niitä oli supistettu alkuperäisestä 57,1 miljoonan euron määrästä ja että kokonaismäärärahoja lisättiin huomattavasti vuonna 2021 osoitetusta 35,4 miljoonasta eurosta; huomauttaa, että palautettu 5,9 miljoonan euron määrä (10 prosenttia vuoden 2022 alkuperäisestä talousarviosta) on parannus verrattuna vuoteen 2021, jolloin unionin talousarvioon palautettiin 9,5 miljoonaa euroa (21 prosenttia vuoden 2021 alkuperäisestä talousarviosta); panee merkille, että tällainen määrä palautettiin asteittain vuonna 2022, koska osittain määrä oli todellisiin tarpeisiin nähden arvioitu liian suureksi (kielipalvelujen osalta määrä oli 65 prosenttia suurempi) ja osittain sitä oli esimerkiksi asetuksen (EU) 2017/1939 91 artiklan 6 kohdan (joka oli estetty varainhoitoasetuksessa vuonna 2023 myönnettyyn poikkeukseen asti) mukaisesti mahdotonta käyttää korvaamaan osallistuvien jäsenvaltioiden poikkeuksellisen kalliita tutkintatoimia, sekä lisäksi sen vuoksi, että uusien henkilöstön jäsenten valinta ja palvelukseen ottaminen (jotka olisi pitänyt suunnitella vuonna 2021 mutta jotka oli mahdollista toteuttaa vasta myöhemmin, kun vuoden 2022 talousarvio hyväksyttiin) viivästyivät;
3.	panee merkille, että EPPOn talousarvion toteutusta on mahdollista verrata vain sen taloudellisen riippumattomuuden saavuttamisen jälkeisen ajanjakson osalta, joka alkoi kesäkuussa 2021; panee tyytyväisenä merkille, että talousarvion toteutusaste oli tyydyttävä eli 98,1 prosenttia maksusitoumusmäärärahojen osalta (verrattuna 97,4 prosenttiin vuonna 2021) ja 76,6 prosenttia maksumäärärahojen osalta (78,2 prosenttia vuonna 2021); panee tyytyväisenä merkille, että maksujen yleisessä toteutusasteessa tapahtui edistystä vuonna 2022, sillä lopullisessa talousarviossa toteutuneiden maksumäärärahojen osuus oli 76,6 prosenttia, kun se vuonna 2021 oli 71 prosenttia; panee merkille, että keskimääräinen maksuaika piteni 23,8 päivään vuonna 2022, kun se vuonna 2021 oli 21,0 päivää, ja ymmärtää, että tämä suuntaus liittyy vuoden aikana käsiteltyjen maksupyyntöjen huomattavaan kasvuun (2 316 maksupyyntöä verrattuna 657 maksupyyntöön vuonna 2021, mikä merkitsee 252 prosentin lisäystä); kannustaa jälleen EPPOa panemaan laajemmin täytäntöön sähköisen laskutuksen (e-laskutus), jonka käyttö alkoi vasta vuonna 2023, jotta voidaan vähentää hallinnollista rasitusta, maksuaikaa ja yleisiä käsittelykustannuksia;
4.	panee merkille, että saavutettuaan taloudellisen riippumattomuutensa kesäkuussa 2021 EPPO on asettanut etusijalle tutkinta-, syyte- ja turvallisuustoimiin liittyvät toimintamenot ja rajoittanut muut kuin toimintamenot olennaisiin vaatimustenmukaisuusvaatimuksiin ja perustukipalveluihin;
5.	panee merkille, että useissa toimintamenoja koskevissa budjettikohdissa on noususuuntausta; panee merkille, että valtuutettujen Euroopan syyttäjien palkat olivat 8,7 miljoonaa euroa ja että pääasialliset toimintamenot koostuvat niistä, koska valtuutettujen Euroopan syyttäjien määrä kasvoi vuonna 2022; panee merkille, että virkamatkojen ja toimintaan liittyvien kokouskulujen osuus toimintamenoista oli 5,2 prosenttia (1,1 miljoonaa euroa), kun se vuonna 2021 oli 2,9 prosenttia, ja vuonna 2022 pelkästään virkamatkoihin liittyvien menojen osuus kasvoi 170 prosenttia verrattuna vuoteen 2021 (EPPOn saavutettua taloudellisen riippumattomuuden), mikä johtui henkilöstön ja ulkoisen toiminnan lisääntymisestä ensimmäisenä kokonaisena toimintavuonna; panee myös merkille, että käännöspalveluihin osoitettiin 2,8 miljoonaa euroa eli 14 prosenttia toimintamenoista, kun määrä vuonna 2021 oli 7,6 prosenttia;
6.	toteaa, että EPPOn toimintaan liittyviä menoja on hyvin vaikea ennustaa, mikä johtuu petosten havaitsemisasteesta, tapausten tyypistä ja luonteesta, EPPOn tehokkuudesta tutkinta- ja syytetoimien johtamisessa, kun otetaan huomioon niiden pakollinen luonne ja kansallisten oikeusjärjestelmien menettelyt ja rajoitukset, kiinteän korrelaation puuttumisesta tutkintatoimien lukumäärän ja niistä aiheutuvien kustannusten välillä sekä lopulta myös siitä, miten suuria ovat unionin taloudelliset edut, joita on suojattava; toteaa myös, että ennennäkemättömän täytäntöönpanotavan ja jo pelkästään resurssien määrän vuoksi on vaikea arvioida ennakolta menoja, jotka liittyvät elpymis- ja palautumistukivälineen edellyttämään työmäärään;
7.	palauttaa mieliin kehotuksensa ottaa elpymis- ja palautumistukivälineen käyttöönoton vaikutus huomioon ennusteessa, jonka EPPO toimittaa komissiolle talousarviomenettelyn yhteydessä; on samaa mieltä siitä, että EPPOn työmäärä kasvaa tulevina vuosina, erityisesti elpymis- ja palautumistukivälineen tapausten määrä (vuonna 2022 pantiin vireille vain 15 tapausta, mutta vuonna 2023 välineen täytäntöönpano on huipussaan, joten käsiteltäväksi tulee enemmän tapauksia), ja että kun oikeudenkäyntivaiheessa on suurempi määrä tapauksia, tarvitaan erilaista huomion kohdistamista kuin tutkintavaiheessa olevien tapausten osalta;
8.	katsoo EPPOlle osoitettujen resurssien määrän osalta, että osoitettujen talousarvio- ja henkilöresurssien olisi oltava riittävät sen mahdollistamiseksi, että sen tehtävä voidaan hoitaa tehokkaasti ja siihen liittyvät hallinnolliset menettelyt normaalisti, ja kehottaa komissiota käymään vuoropuhelua EPPOn kanssa, jotta voidaan löytää asianmukaisia tapoja tukea sitä sen työssä tietoisena siitä, että lisäresurssit ovat tarpeen tilanteessa, jossa monimutkaisia tapauksia on yhä enemmän; toteaa, että myös tässä yhteydessä odotetaan yhä enemmän oikeudellisia haasteita, jotka asettavat kyseenalaiseksi EPPOn oikeudellisen kehyksen tulkinnan ja sen integroinnin jäsenvaltioiden oikeusjärjestelmiin tai aseman suhteessa Euroopan unionin tuomioistuimeen;
9.	ymmärtää EPPOlle osoitettujen resurssien käytön osalta, että EPPO päivittää ja tarkistaa jatkuvasti sisäisiä varainhoitosääntöjään, jotka koskevat sen toiminnan taloudellisia näkökohtia; pitää tässä tarkoituksessa myönteisenä komission kanssa käytävää vuoropuhelua ja on tietoinen siitä, että komission ehdotusten mukaisesti EPPOn kollegion äskettäisellä päätöksellä muutettiin sen varainhoitosääntöjä lisäämällä mahdollisuus tehdä sopimuksia jäsenvaltioiden toimivaltaisten viranomaisten kanssa ja tehdä sopimuksia turvautumatta julkiseen hankintamenettelyyn, jos hankinta ei ole mahdollista;
10.	on tietoinen siitä, että vuonna 2022 käynnistettiin pilottipuitesopimus asetuksen (EU) 2017/1939 91 artiklan 6 kohdan nojalla esitettyjen vaatimusten korvaamisesta, jotta voidaan kattaa poikkeuksellisen kalliit tutkintatoimenpiteet, jotka toteutetaan kansallisella tasolla EPPOn puolesta;
11.	huomauttaa, että asetuksen (EU) 2017/1939 91 artiklan 6 kohta on voitava panna asianmukaisesti täytäntöön, ja toistaa kehotuksensa mukauttaa varainhoitoasetusta, koska se ei tällä hetkellä mahdollista kansallisille oikeusjärjestelmille aiheutuneiden kulujen korvaamista; korostaa, että varainhoitoasetuksen uudelleenlaadinnan yhteydessä on tuotu esiin myös tarve sisällyttää varainhoitoasetukseen ehdot, jotka ovat yhteensopivia syytetoimiin ja tutkintaan liittyvien menojen ominaispiirteiden kanssa; kehottaa tässä asiassa komissiota ja neuvostoa antamaan konkreettista tukea uudelleenlaadintaa koskevissa kolmikantaneuvotteluissa esitetyille ehdotuksille;
12.	korostaa, että EPPOn operatiivisen toiminnan aloittamisen jälkeen säädökseen liittyvä vuoden 2017 rahoitusselvitys ei ollut enää tarkoituksenmukainen, koska työmäärä oli huomattavasti aliarvioitu, eikä sen päivittämistä ole ehdotettu; katsoo tässä yhteydessä, että EPPOn talousarvion väliarvioinnin puuttuminen estää EPPOa saamasta selkeää käsitystä jo olemassa olevien tapausten tulevaa käsittelyä varten käytettävissä olevista resursseista ja ennakoimasta talousarvion toteuttamiseen liittyviä valmistelutoimia ennen talousarvion hyväksymisprosessin päättymistä;
13.	toistaa näkemyksensä, jonka mukaan EPPOa koskevan keskipitkän aikavälin resurssikehyksen puuttuminen sekä talousarvion että henkilöstön osalta aikana, jolloin toimintaa on nopeasti lisättävä ja hallinnollinen perusta luotava, rajoittaa vaihtoehtoja, jotka olisi asetettava saataville, jotta voidaan saavuttaa mahdollisimman suuri joustavuus organisatorisen infrastruktuurin kehittämisessä niin innovatiiviselle hankkeelle kuin EPPO;
14.	on tietoinen, että EPPO on pyrkinyt yhteistyöhön ja koordinointiin jäsenvaltioiden kanssa sen osalta, miten elpymis- ja palautumistukivälineeseen kohdistuvista petoksista olisi ilmoitettava EPPOlle ja miten niitä olisi käsiteltävä tutkinnassa ja syytetoimivaiheessa, sekä sen osalta, miten EPPO voisi puuttua asiaan tehokkaasti; kehottaa jälleen komissiota antamaan EPPOlle asianmukaista ohjausta korjaavista toimenpiteistä, joihin on tarkoitus ryhtyä elpymis- ja palautumistukivälineeseen vaikuttavien petosten havaitsemisen ja niihin liittyvien syytetoimien jälkeen, ja tiedottamaan budjettivallan käyttäjälle käytettävissä olevista vaihtoehdoista;
Sisäinen hallinto, toiminnan tuloksellisuus ja sisäinen valvonta
15.	panee merkille EPPOlle toimitettujen rikosilmoitusten määrän kasvun (3 318 vuonna 2022 verrattuna 2 832:een vuonna 2021) ja tämän seurauksena aloitettujen tutkintatoimien määrän lisääntymisen (865 vuonna 2022 ja arviolta 9,9 miljardin euron vahingot verrattuna siihen, että vuonna 2021 aloitettiin 576 tutkintaa); panee merkille, että päätökseen saatettujen tapausten määrä (251 vuonna 2022 ja 57 vuonna 2021) ja nostettujen syytteiden määrä (87 vuonna 2022 verrattuna viiteen vuonna 2021) sekä EPPOn saamien jäädyttämispäätösten määrä vastasivat arvoltaan 359,1 miljoonaa euroa pelkästään vuonna 2022 (verrattuna pyydettyyn 516 miljoonaan euroon); panee merkille, että vuonna 2022 tuomioistuimessa saatettiin päätökseen 20 asiaa, ja pitää tärkeänä, että EPPO raportoi järjestelmällisesti näiden asioiden edellyttämistä jatkotoimista hyväksyttyjen taloudellisten toimenpiteiden (menetetyksi tuomitseminen ja/tai takaisinperintä) osalta, jotta saadaan selkeämpi käsitys EPPOn toimien vaikutuksista; kehottaa komissiota tutkimaan sopivimpia keinoja avustaa EPPOa valvonta- ja seurantatoimissa siten, että EPPOn resursseja ei siirretä pois sen tutkintaan ja syytetoimiin liittyvistä tehtävistä; kannustaa EPPOa mahdollisuuksien mukaan ja tarvittaessa tekemään parempaa yhteistyötä petostentorjuntajärjestelmän muiden osien, kuten Eurojustin ja Europolin, kanssa tai käyttämään – OLAFin välityksellä – jäsenvaltioihin perustettuja petostentorjunnan koordinointivirastoja (AFCOS);
16.	kehottaa EPPOa ottamaan käyttöön järjestelmän, jolla seurataan tehokkuushyötyjä, ajansäästöä ja kustannussäästöjä, ja pitää hyvänä laadunhallintajärjestelmän hyväksymistä keskeisten prosessien optimoimiseksi ja organisaation suorituskyvyn, palvelun laadun ja kustannustehokkuuden parantamiseksi; ymmärtää, että joitakin menettelyjä on uudistettu tarpeettoman hallinnollisen rasituksen ja irtisanomisten vähentämiseksi;
17.	ymmärtää, että EPPO soveltaa kaikessa toiminnassaan riskiperusteista lähestymistapaa, jossa keskitytään korkean riskin alueiden tunnistamiseen; pitää myönteisenä ympäristöasioiden sisäistä hallinnollista valvontaa koskevan EPPOn toimintapolitiikan hyväksymistä ja kehottaa EPPOn johtoa seuraamaan sisäistä valvontaa koskevan 17 periaatteen tehokasta täytäntöönpanoa sen varmistamiseksi, että niitä mukautetaan jatkuvasti EPPOn organisatoriseen kypsyyteen liittyvään kasvu-uraan; arvostaa tässä yhteydessä äskettäin tehtyä arviointia, jonka tuloksena laadittiin täytäntöönpanoa koskeva etenemissuunnitelma, jossa keskitytään havaittuihin puutteisiin; huomauttaa, että merkittävimpien jäljellä olevien korkean riskin alojen on todettu olevan seurausta resurssien puutteesta (tilanteessa, jossa Euroopan syyttäjänviraston on pakko tehdä valinta sellaisten toimien välillä, jotka ovat sen toimeksiannon toteuttamisen kannalta yhtä tärkeitä, tai tilanteessa, jossa ei ole saatu kohtuullista varmuutta kaikkien hallinnollisten määräysten noudattamisesta);
18.	suhtautuu myönteisesti vuotuiseen ja monivuotiseen työohjelmaan liitettyjen, sekä operatiivisia että hallinnollisia toimia koskevien keskeisten tulosindikaattoreiden hyväksymiseen; panee merkille, että operatiivisia toimia koskeviin tärkeimpiin keskeisiin tulosindikaattoreihin ei sisälly erityistä viittausta unionin talousarviosta takaisin perittyihin määriin, ja ottaa huomioon, että viime kädessä petostentorjuntajärjestelmä, jonka tärkeä osa EPPO on, on luotu unionin talousarvion suojaamista varten; pyytää, että EPPO hyväksyisi indikaattoreita, jotka liittyvät tämän keskeisen tehtävän toteuttamiseen;
19.	arvostaa sitä, että EPPOn kollegio hyväksyi vuonna 2022 sisäisen tarkastuksen yksikön sisäisen tarkastuksen toimintaohjeen ja riskiperusteisen tarkastussuunnitelman, jossa määritetään sisäisen tarkastuksen painopisteet vuosiksi 2022–2024; kannustaa sisäistä tarkastusta (Internal Audit Service, IAS) ja sisäisen tarkastuksen yksikköä (Internal Audit Capability, IAC) koordinoimaan toimiaan, jotta EPPOa voidaan neuvoa ja avustaa sen vahvistaessa keskeisiä prosessejaan ja pyrkiessä saavuttamaan tavoitteensa;
20.	huomauttaa, että EPPO pyrkii kaikilta osin noudattamaan unionin julkishallinnon hallintovaatimuksia, ja muistuttaa, että kattavan toiminnan jatkuvuussuunnitelman hyväksyminen kuuluu tällaisiin perusvaatimuksiin;
Henkilöresurssit, tasa-arvo ja henkilöstön hyvinvointi
21.	panee merkille nousussa olevan henkilöstömäärän, joka kasvoi vuoden 2020 58 henkilöstä 122:een vuonna 2021 ja oli 217 henkilöä vuoden 2022 lopussa; on tietoinen siitä, että vuonna 2022 EPPO pyysi 171:ä väliaikaista toimihenkilöä, 48:aa sopimussuhteista toimihenkilöä ja 29:ää kansallista asiantuntijaa, mikä merkitsee yhteensä 248 tehtävää (verrattuna vuoden 2021 tilanteeseen, jossa oli 95 väliaikaista toimihenkilöä, 35 sopimussuhteista toimihenkilöä ja 0 kansallista asiantuntijaa, yhteensä 130 tehtävää); panee merkille, että budjettivallan käyttäjä myönsi 100 prosenttia pyydetyistä tehtävistä;
22.	huomauttaa, että vuonna 2022 EPPOn pyrkimykset palkata riittävä määrä pätevää henkilöstöä ja nopeat menettelyt johtivat siihen, että keskustoimistoon palkattiin 85 henkilöstösääntöjen alaista toimihenkilöä ja 22 valtuutettua Euroopan syyttäjää kansallisiin toimistoihin; panee merkille, että koska budjetoiduista 248 tehtävästä oli täytetty vuoden 2022 lopussa 217, väliaikaisten toimihenkilöiden, sopimussuhteisten toimihenkilöiden ja kansallisten asiantuntijoiden tehtävien täyttöaste laski 87,5 prosenttiin (verrattuna 94 prosenttiin vuonna 2021), kun taas valtuutettujen Euroopan syyttäjien osalta täyttöaste nousi 82,1 prosenttiin (140 budjetoidusta syyttäjänvirasta täytettiin 115), kun se vuonna 2021 oli 68 prosenttia (140 budjetoidusta syyttäjänvirasta ainoastaan 95 täytettiin), minkä seurauksena yleinen täyttöaste oli 85,56 prosenttia (verrattuna 81 prosenttiin vuonna 2021);
23.	on siinä käsityksessä, että hallinnollisten ja keskeisten tukitoimintojen odotetaan kasvavan suuremman operatiivisen henkilöstön mukaisesti ja että rekrytoinnin lisääminen on ratkaisevan tärkeää myös digitaalisten ja turvallisuuspalvelujen alalla; arvostaa sitä, että operatiiviset lisätarpeet on sisällytetty EPPOn yhtenäiseen ohjelma-asiakirjaan 2024–2026 ja vuoden 2024 määrärahaesitykseen;
24.	on tietoinen siitä, että Luxemburgin työmarkkinat ovat erittäin kilpaillut ja että unionin hallinnon tarjoamat ehdot eivät ole houkuttelevia verrattuna paikallisiin markkinoihin (joilla palkkojen indeksikorotukset vaihtelevat vuoden mittaan) eikä niissä oteta riittävästi huomioon korkeita elinkustannuksia (erityisesti asuntomarkkinoilla); toteaa, että tämä vaikea tilanne on vielä vaikeampi harjoittelijoille ja sopimussuhteisille toimihenkilöille, minkä vuoksi sopimussuhteisista toimihenkilöistä ollaan asteittain luopumassa väliaikaisten toimihenkilöiden virkojen hyväksi, joissa etuna on suotuisampi sopimus; panee merkille, että henkilöstön houkuttelemisesta ja pysymisestä saman työnantajan palveluksessa on tullut vuonna 2022 entistä vaikeampaa inflaatioasteen ja elinkustannusten nousun vuoksi ja että korvauksena saatavilla määrillä ei ole samaa myönteistä vaikutusta kuin unionin hallinnon ulkopuolella, jossa kansallisten palkkojen indeksikorotusten avulla on pystytty edelleen suojelemaan kansalaisten ostovoimaa;
25.	panee merkille, että vuoden 2022 lopussa maantieteellistä ja sukupuolten tasapuolista edustusta noudatettiin yleisesti ottaen asianmukaisesti 217 henkilöstön jäsenen keskuudessa (122 miestä ja 95 naista); huomauttaa kuitenkin, että sukupuolijakauma ylemmän ja keskijohdon tehtävissä (neljän suhde yhteen) ei ole edelleenkään optimaalinen, ja toistaa, että tätä näkökohtaa olisi parannettava yleisen moninaisuusstrategian puitteissa, myös siten, että vammaisia henkilöitä kannustetaan asianmukaisesti jättämään hakemus; toistaa EPPOlle esittämänsä pyynnön hyväksyä viipymättä monimuotoisuutta ja osallisuutta koskeva peruskirja, kun otetaan huomioon henkilöstön määrän kasvu viime vuonna;
26.	panee merkille, että vuoden 2022 loppuun mennessä 332:sta henkilöstön jäsenestä 275 henkeä (82,83 prosenttia verrattuna 186 henkilöön eli 86 prosenttiin vuonna 2021) oli palkattu tutkintatoimiin (väliaikaiset toimihenkilöt, sopimussuhteiset toimihenkilöt, kansalliset asiantuntijat ja valtuutetut Euroopan syyttäjät), 57 henkilöstön jäsentä oli palkattu hallinnollisiin tuki- ja valvontatehtäviin (17,17 prosenttia) ja 9 tutkintatehtävää jäi täyttämättä;
27.	on tyytyväinen siihen, että rekrytoitujen valtuutettujen Euroopan syyttäjien määrä on kasvanut useissa jäsenvaltioissa; on tietoinen siitä, että pätevien ehdokkaiden osallistumista voitaisiin lisätä ja nimitysprosessi voisi olla valikoivampi ottamalla käyttöön selkeä uranäkymä ja sosiaaliturvaan ja sairausvakuutukseen liittyvä suotuisampi hallintokuri; katsoo, että erityisaseman luominen valtuutetuille Euroopan syyttäjille heidän lainkäyttötehtävänsä luonnetta vastaavasti tekisi näistä tehtävistä vetovoimaisempia; kehottaa EPPOa ja komissiota tutkimaan kaikkia mahdollisia ratkaisuja vuoropuhelunsa tehostamiseksi, jotta tähän tilanteeseen voidaan päästä, ottaen huomioon hyödyt, joita tästä koituisi toimivaltakysymysten ja operatiivisen tehokkuuden kannalta; toistaa, että myös tämä tilanne puoltaa osaltaan asetuksen (EU) 2017/1939 ja EPPOn aseman tarkistamista;
28.	panee merkille, että EPPO työllistää edelleen ulkoisia, paikan päällä työskenteleviä palveluntarjoajia (39 henkilöstön jäsentä vuonna 2022); on tietoinen siitä, että jälleen kerran vuonna 2022 EPPOn oli turvauduttava rahoitustoimien osalta tilapäiseen henkilöstöön omien varainhoitosääntöjensä vastaisesti; ymmärtää, että tämä avoimesti julkistettu päätös johtui tarpeesta lähettää käytettävissä olevaa henkilöstösääntöjen alaista henkilöstöä tutkintaan ja syytetoimiin liittyviin tehtäviin; panee kuitenkin merkille, että EPPO on lakannut turvautumasta tilapäiseen henkilöstöön rahoitustoimien käsittelyssä, koska sen henkilöstökapasiteetti on lisääntynyt;
29.	panee merkille koulutuskurssien kustannusten nousun vuonna 2022 ja ymmärtää, että tämä johti kustannuksensa lähes kaksinkertaistaneen EU Learn -alustan tehokkaampaan käyttöön;
[bookmark: _heading=h.3znysh7]30.	korostaa, että kaksi sääntökokonaisuutta määrittelee tällä hetkellä joustavat työjärjestelyt ja etätyöjärjestelyt ja että lokakuussa 2021 hyväksyttyä EPPOn kollegion työaikaa koskevaa päätöstä sovelletaan ainoastaan syyttäjiin ja hallintojohtajaan, kun taas muuhun henkilöstöön sovelletaan EPPOn kollegion joulukuussa 2022 hyväksymää päätöstä; korostaa, että molemmat päätökset ovat voimassa ja niitä sovelletaan samanaikaisesti niihin, joita päätös koskee;
31.	on siinä käsityksessä, että ensimmäinen päätös on rajoittavampi ja siinä räätälöidään työaika ja siihen liittyvät johtoportaalle tarjolla olevat vaihtoehdot EPPOn vaatimusten mukaisiksi, jotta voidaan taata päätöksentekoprosessien johdonmukaisuus ja jatkuvuus, kun taas toisella päätöksellä pyritään optimoimaan työ- ja yksityiselämän tasapaino; panee merkille, että vastaava ero on hyväksytty etätyöjärjestelyssä, jossa johto voi tehdä etätyötä enintään 60 päivää kalenterivuodessa, kun taas muu henkilöstö voi tehdä etätyötä 20–60 prosenttia viikoittaisesta työajasta; panee merkille, että molemmat henkilöstöryhmät voivat tehdä etätyötä ulkomailta käsin enimmillään 10 työpäivää; kannustaa EPPOa kuulemaan henkilöstöään käynnistämällä kyselytutkimus tyytyväisyystason todentamiseksi ja kuulemaan henkilöstökomiteaa mahdollisissa myöhemmissä tätä asiaa koskevissa päätöksissä;
32.	toteaa, että yhtään työuupumus- tai häirintätapausta ei ole ilmoitettu ja että pitkäaikaisten sairauslomien määrä on hyvin vähäinen; suhtautuu myönteisesti siihen, että Euroopan pääsyyttäjä ja Euroopan syyttäjät ovat hyväksyneet häirintätapauksista ilmoittamista koskevan jäsennellyn menettelyn ja että menettely on saatettu tiedoksi koko henkilöstölle;
33.	toteaa, että EPPO aikoo osoittaa lisää resursseja henkilöstön hyvinvointiin, ja kannustaa voimakkaasti EPPOa yhdenmukaistamaan osallisuutta, häirintää ja tasa-arvoa koskevia nykyisiä ja tulevia toimintaperiaatteitaan ja käynnistämään säännöllisin väliajoin henkilöstöään koskevia kyselytutkimuksia, mahdollisuuksien mukaan edistämällä vertaisarviointia petostentorjuntajärjestelmän muiden osien (Eurojust, OLAF jne.) kanssa ja yleisesti ottaen rohkaisemalla monimuotoisuutta, jotta työpaikasta tulee houkuttelevampi hakijoille, joilla on erityistarpeita;
34.	panee merkille, että vuonna 2022 ei rekrytoitu harjoittelijoita, mutta harjoittelu sisältyi yhtenä osa-alueena valmistelutyöhön henkilöstöhallinnon tulevien osa-alueiden edellytysten luomiseksi; kannattaa ehdotusta ja harjoittelun pilottiohjelman toteuttamista vuoden 2023 alussa, ja toteaa, että sen tuloksia tarkastellaan parhaillaan harjoitteluohjelman toteuttamiseksi vuodesta 2024 alkaen; korostaa, että Luxemburgin elinkustannusten aiheuttamat haasteet muodostavat merkittävän esteen mahdollisille harjoittelijoille;
Eettiset toimintapuitteet ja avoimuus
35.	panee merkille, että EPPOn käytännesäännöissä esitetään toimintasäännöt, joita työntekijöiden kaikilla tasoilla odotetaan noudattavan, ja että vuonna 2022 eettisiä päätöksentekoprosesseja tehostettiin panemalla täytäntöön erityiset suuntaviivat eettisten ongelmien ratkaisemiseksi ja tekemällä eettisiä päätöksiä, jotka koskevat ulkopuolista toimintaa sekä lahjojen ja vieraanvaraisuuden hyväksymistä;
36.	panee merkille, että EPPOn henkilöstölle järjestetään säännöllisiä koulutustilaisuuksia (kaksi kertaa kuukaudessa) EPPOn eettisistä toimintapuitteista, hyvän hallintotavan säännöstöstä ja petostentorjuntastrategiasta ja että vuonna 2022 EPPOn intranetissä avattiin eettisiä toimintapuitteita koskeva osio; huomauttaa tässä yhteydessä, että nykyisellään henkilöstön osallistuminen tietoisuutta lisääville kursseille vaikuttaa vähäiseltä (yhteensä 69 henkilöstön jäsentä osallistui koulutuskursseille vuonna 2022); pyytää EPPOa tutkimaan toteuttamiskelpoisia vaihtoehtoja osallistumisen lisäämiseksi; pitää valitettavana, että kyselytutkimusta ei ole vielä käynnistetty, jotta voitaisiin arvioida, missä määrin henkilöstö on perillä eettisistä normeista, ja kannustaa EPPOa tehostamaan vuoropuheluaan henkilöstön kanssa kyselytutkimusten avulla ja edistämällä henkilöstön osallistumista säännöllisesti järjestettäviin yleisiin tilaisuuksiin;
37.	pitää myönteisenä parhaillaan kehitteillä olevia, eturistiriitoja koskevia toimintaperiaatteita; panee merkille, että EPPOn kollegion jäsenille, valtuutetuille Euroopan syyttäjille ja operatiivisen yksikön henkilöstön jäsenille on vahvistettu erityiset eturistiriitoja koskevat säännöt; panee merkille, että talousarvion toteuttamisesta vastaavaa EPPOn henkilöstöä koskevassa johtosäännössä ja kuvauksessa valtuutettujen tulojen ja menojen hyväksyjien tehtävistä ja vastuista on säännöt, joita sovelletaan mahdollisissa eturistiriitatilanteissa; panee kuitenkin merkille, että vaikka EPPO noudattaa henkilöstösääntöjen 16 artiklan yleistä säännöstä, se ei ole hyväksynyt pyöröovi-ilmiöön sovellettavaa kohdennettua toimintatapaa;
38.	panee merkille, että EPPOn sisäisestä valvonnasta vastaavan virkamiehen tarkastettua EPPOn petostentorjuntastrategiaa vuosiksi 2021–2022 koskevan toimintasuunnitelman 1. maaliskuuta 2023 hyväksyttiin päivitetty versio (petostentorjuntastrategia 2023–2025), jossa keskityttiin ensimmäisen täytäntöönpanovuoden aikana havaittuihin puutteisiin ja kehittymässä olleisiin riskeihin;
39.	korostaa, että erityistä väärinkäytösten paljastamista ja vastatoimien vastaista menettelyä ei ole vielä virallistettu, mutta sitä ollaan kehittämässä vuoden 2023 aikana ja että tällä hetkellä EPPOn varainhoitosäännöissä on ohjeita sellaisista järjestelyistä, joita henkilöstön jäsenen tai muun toimihenkilön, mukaan lukien EPPOon lähetetyt kansalliset asiantuntijat, on toimissaan noudatettava;
Digitalisaatio, kyberturvallisuus ja tietosuoja
40.	on siinä käsityksessä, että komissio ei voi tietotekniikan pääosastonsa (joka on nyttemmin nimetty digitaalisiksi palveluiksi) kautta tarjota EPPOlle virtuaalityötilapalveluja vuoden 2024 puolivälin jälkeen, koska komission IT-järjestelmiin on tehty muutos ja koska tieto- ja informaatioteknologiakäytäntö rajoittaa näiden palvelujen tarjoamisen vain komission yksiköihin; panee merkille, että EPPOn alkuperäisenä lähestymistapana on ollut asettaa etusijalle sen operatiivisiin toimiin liittyvien keskeisten digitaalisten palvelujen, kuten asianhallintajärjestelmän, perustamiseen ja toimimiseen liittyvät resurssit, mutta toteaa, että EPPOn digitaalisiin palveluihin, jotka poikkeavat ainakin osittain komission palveluista, olisi keskipitkällä aikavälillä ollut tarpeen soveltaa räätälöityä lähestymistapaa; toteaa, että komission suunnittelema palvelun keskeyttäminen voisi aiheuttaa EPPOn organisaatiolle lisäongelman vaiheessa, joka on ratkaisevan tärkeä sen perustamisen lujittamisen kannalta; kehottaa komissiota helpottamaan EPPOn siirtymistä kohti tyydyttävää digitaalisen riippumattomuuden tasoa sen ydinpalveluissa;
41.	ymmärtää, että digitalisaation nykyisenä haasteena on parantaa automatisoituja hakuja ja tehtäviä, jotta voidaan parantaa EPPOn asianhallintajärjestelmän suorituskykyä ja käytettävyyttä, mikä on olennaisen tärkeää, jotta EPPOlle voidaan tarjota laaja näkemys rikollisverkostoista ja tunnistaa tapausten väliset yhteydet; toteaa, että ulkoistamisen vähentäminen ja turvallisuuden vahvistaminen ovat olennaisen tärkeitä, jotta EPPOn keskusvirastoihin ja hajautettuihin toimipaikkoihin kohdistuviin lisääntyneisiin fyysisiin ja kyberuhkiin voidaan vastata tehokkaasti;
42.	panee merkille, että IT-hankkeisiin investoitiin vuonna 2022 aiempaa enemmän määrärahoja (11,3 miljoonaa euroa verrattuna 6,1 miljoonaan euroon vuoden 2021 taloudellisen riippumattomuuden aikana); arvostaa erityisesti sitä, että EPPOn asianhallintajärjestelmän perustamiseen ja täytäntöönpanoon on kiinnitetty huomiota, sillä sen odotetaan tarjoavan yhteentoimivuusvalmiudet 22 jäsenvaltion kanssa; ymmärtää, että nykyisten välineiden tehokkuus yhteentoimivuuden kannalta ei ole optimaalinen ja että ainoastaan datanvaihtoa koskevien yhteisten minimisopimusten ja oikeudellisen yhteentoimivuuden välineiden hyväksyminen mahdollistaa tehokkaan tietojenvaihdon ja yhteistyön eri jäsenvaltioiden käyttämien alustojen kautta; kannustaa EPPOa jatkamaan koordinointia jäsenvaltioiden kanssa sekä yhteistyötä asiaankuuluvien toimielinten, elinten ja laitosten kanssa, jotta voidaan suunnitella yhteinen tietojenvaihtomalli, joka on erilainen kuin nykytilanteessa, jossa osumailmoitustoiminto perustuu kahdenvälisiin malleihin;
43.	korostaa, että EPPOn IT-järjestelmän koskemattomuuteen kohdistuu yhä suurempi uhka sen aggressiivisen järjestäytyneen rikollisuuden vuoksi, jota EPPO torjuu, joten fyysistä ja digitaalista turvallisuutta on tehostettava; tukee EPPOa sen pyrkimyksissä kehittää omia kyberturvallisuusvalmiuksiaan täydentääkseen CERT-EU:n ja digitaalisten palvelujen pääosaston tarjoamia palveluja ja tehdäkseen yhteistyötä niiden kanssa;
44.	arvostaa sitä, että EPPO on kehittänyt oman asianhallintajärjestelmänsä, jonka kaikkia osia ylläpidetään EPPOn datakeskuksessa ja jota EPPOn henkilöstö hallinnoi, mikä takaa sen, että EPPO valvoo järjestelmiä ja käsiteltäviä tietoja sekä vastaa niistä ja sillä on niihin omistusoikeus;
Rakennukset ja turvallisuus
45.	pitää myönteisenä, että Luxemburgin viranomaisten kanssa on allekirjoitettu vuokrasopimus käyttöoikeudesta rakennukseen, jossa EPPOn päätoimipaikka tällä hetkellä sijaitsee (TOB-rakennus), ja että siinä virallistetaan, että EPPOn nykyiset toimistotilat annetaan 31. joulukuuta 2029 saakka käyttöön maksutta; toteaa, että tällaista sopimusta voidaan jatkaa ilman eri toimenpiteitä vuosi kerrallaan, ellei jompikumpi osapuoli irtisano sitä 12 kuukauden irtisanomisaikaa noudattaen; panee merkille, että EPPO maksaa vuosittain 716 724 euron ylläpitomaksun sekä kertaluonteiset kustannukset lisäturvallisuudesta ja muista EPPOn pyytämistä lisäpalveluista; huomauttaa, että vuonna 2022 alettiin Tower-rakennukseen kunnostaa kahta lisäkerrosta, joita EPPOn on jatkossa tarkoitus käyttää ja jotka mukautetaan siten, että niitä voidaan käyttää EPPOn työssä, joka ei luonteensa vuoksi kaikilta osin sovi tehtäväksi avoimissa tiloissa ja kiertävissä työpisteissä;
46.	korostaa, että fyysisen turvallisuuden osalta EPPO on ottanut käyttöön turvatoimenpiteitä, -laitteita ja -prosesseja, joiden avulla vastataan sen tiloihin, omaisuuteen ja henkilöstöön kohdistuviin uhkiin; huomauttaa, että lisäksi fyysisten turvatoimien täytäntöönpanoa tuetaan erinäisillä toimintapolitiikoilla, menettelyillä ja suuntaviivoilla; arvostaa tässä yhteydessä sitä, että vuonna 2022 tehtiin fyysinen turvallisuusriskien arviointi puutteiden tunnistamiseksi ja niiden korjaamiseksi; on tietoinen siitä, että kesäkuussa 2023 EPPO pyysi 21:tä uutta virkaa tai tointa turvallisuusvalmiuksiensa parantamiseksi ja että tähän pyyntöön vastattiin marraskuussa 2023 lisätalousarviolla, joka kattoi kahdeksan tehtävää, ja että loput 13 tehtävää sisällytetään vuoden 2024 talousarvioon;
Ympäristö ja kestävä kehitys
47.	on tietoinen siitä, että koska EPPOn päätoimipaikka on Luxemburgissa ja kansalliset viranomaiset, jotka vastaavat myös kestävyyteen ja energiatehokkuuteen liittyvistä investoinneista, tarjoavat asiaankuuluvat palvelut, EPPO ei ole ollut mukana toteuttamassa minkäänlaisia uusiutuvaa energiaa koskevia erityistoimia, esim. aurinkopaneelien asentamista, EMAS-sääntöjä ja hiilidioksidipäästöjen kompensointia;
48.	toteaa, että TOB-rakennus sijaitsee julkisen liikenteen läheisyydessä, ja kehottaa EPPOa hyödyntämään nykytilannetta ja hyväksymään henkilöstönsä kestävää liikkuvuutta koskevan strategian;
Toimielinten välinen yhteistyö
49.	antaa tunnustusta EPPOn pyrkimyksille pyrkiä tiiviiseen yhteistyöhön ja koordinointiin kumppaneiden ja sidosryhmien kanssa ja katsoo, että EPPOn rooli petostentorjuntajärjestelmän keskeisenä operatiivisena osana edellyttää jatkuvaa viestintää ja koordinointia useiden kumppaneiden kanssa, joiden toiminta on suunniteltu vastavuoroisesti toisiaan täydentäväksi;
50.	korostaa EPPOn ja OLAFin operatiivisen koordinoinnin ja yhteistyön merkitystä kiinnittäen erityisestä huomiota täydentävien OLAFin tutkimusten ja hallinnollisten tutkimusten aloittamiseen EPPOn tukemiseksi; kehottaa molempia virastoja jatkamaan vuoropuhelua ja vahvistamaan yhteistyötään ottaen huomioon siitä saatavat hyödyt tehokkuuden ja käytettävissä olevien resurssien järkevän käytön kannalta;
51.	korostaa, että asetuksen (EU) 2017/1939 103 artiklan 2 kohdassa tarkoitetut EPPOn ilmoitukset komissiolle ovat innovatiivinen väline unionin talousarvion turvaamiseksi; panee merkille, että kumpikaan osapuoli ei ole vielä antanut asiasta palautetta, mikä on estänyt lainsäätäjiä saamasta kattavaa käsitystä taustalla vaikuttavista kysymyksistä; suhtautuu myönteisesti EPPOn ja komission pyrkimyksiin parantaa sisäistä mekanismia, jolla varmistetaan tällaisten ilmoitusten toimittaminen, ja korostaa, että komission kanssa äskettäin perustetun työryhmän olisi varmistettava, että EPPOn ilmoitukset 103 artiklan 2 kohdan c alakohdan mukaista hallinnollista takaisinperintää varten antavat asianmukaisesti komissiolle mahdollisuuden maksimoida takaisinperinnän unionin talousarvioon noudattaen samalla luottamuksellisuutta ja tutkintatoimien asianmukaista toteuttamista; tähdentää, että vuotuisissa tapaamisissa, jotka koskevat komission ja EPPOn välisen työjärjestelyn täytäntöönpanoa, olisi keskityttävä koordinoimaan korjaus- ja suojatoimenpiteiden hyväksymistä unionin talousarvion turvaamiseksi; kehottaa EPPOa neuvomaan jäsenvaltioiden valtuutettuja syyttäjiä näiden pyrkimyksissä tukea komission toimia unionin talousarvion turvaamiseksi; pyytää jälleen kerran sekä EPPOa että komissiota raportoimaan tästä asiasta;
52.	huomauttaa, että työjärjestelyitä ja yhteistyösopimuksia on allekirjoitettu EPPOn ja sen tärkeimpien kumppaneiden välillä, joita ovat Europol, Eurojust, OLAF, komissio, Euroopan tilintarkastustuomioistuin ja EIP-ryhmä, ennaltaehkäisyn, havaitsemisen, analysoinnin ja interventioiden aloilla; toteaa, että EPPO kehittää parhaillaan sisäisiä valmiuksiaan tukeakseen työtään tapauskohtaisen analyysin avulla; kannustaa EPPOa ja sen kumppaneita tehostamaan yhteistyötään, jotta voidaan hyödyntää jo testattuja toimivaltuuksia ja kokemuksia, välttää päällekkäisyydet ja se, että petostentorjuntajärjestelmän kunkin osan toimeksiannon ytimeen keskittyminen on puutteellista, sekä optimoida käytettävissä olevien resurssien käyttö;
53.	toteaa, että työjärjestelyjen päivittämistä koskevat neuvottelut parlamentin kanssa ovat edelleen käynnissä; katsoo, että tämä tilanne voisi tarjota tilaisuuden tutkia uusia viestintä- ja yhteistyömahdollisuuksia EPPOn ja asiasta vastaavien Euroopan parlamentin valiokuntien välillä;
54.	panee merkille, että vuonna 2022 EPPO allekirjoitti 20 palvelutasosopimusta tai yhteisymmärryspöytäkirjaa muiden unionin toimielinten ja elinten kanssa ja että tämä mahdollisti olemassa olevista sopimusasiakirjoista saatavien talousarviosäästöjen maksimoinnin moitteettoman varainhoidon periaatteiden mukaisesti;
55.	korostaa, että on tärkeää käydä tuloksellista vuoropuhelua EPPOon osallistumattomien jäsenvaltioiden kanssa; panee merkille, että vuonna 2022 viisi osallistumatonta jäsenvaltiota oli osallisena 86:ssa EPPOn tutkinnassa (verrattuna 48 tutkintaan vuonna 2021);
56.	panee merkille, että rikosasioissa tehtävää oikeudellista yhteistyötä koskeviin unionin säädöksiin perustuva yhteistyö toimii sujuvasti Tanskan, Unkarin ja Ruotsin kanssa, vaikkakin eri tahtiin kuin osallistujamaiden kanssa; panee merkille, että Puolan kanssa työjärjestely on saatettu päätökseen teknisellä tasolla, mutta sitä ei allekirjoitettu vuonna 2022, koska Puolan rikosprosessilakiin tehdyt muutokset (Euroopan syyttäjänviraston tunnustaminen toimivaltaiseksi viranomaiseksi rikosasioissa tehtävää oikeudellista yhteistyötä koskevien unionin välineiden osalta) tulivat voimaan vasta 27. joulukuuta 2022; huomauttaa, että tämä johti myös siihen, että EPPO raportoi komissiolle ehdollisuusasetuksen mukaisesti Puolan järjestelmällisestä kieltäytymisestä yhteistyöstä vuosina 2021 ja 2022 ja sen suorasta kielteisestä vaikutuksesta EPPOn valmiuksiin suojata unionin talousarviota rikostutkintojen ja syytetoimien avulla;
57.	pitää valitettavana, että Irlannin viranomaiset kieltäytyivät vuonna 2022 tekemästä yhteistyötä EPPOn kanssa ja panemasta täytäntöön useita valtuutettujen Euroopan syyttäjien lähettämiä keskinäistä oikeusapua koskevia pyyntöjä vedoten oikeusperustan puuttumiseen; antaa tukensa Euroopan pääsyyttäjän päätökselle raportoida tilanteesta komissiolle ehdollisuusasetuksen mukaisesti; toteaa kuitenkin, että Irlannin viranomaiset ovat äskettäin (marraskuussa 2023) muuttaneet EPPOlle annettavalle keskinäiselle oikeusavulle oikeudellisen kehyksen tarjoavaa kansallista lainsäädäntöään;
58.	toteaa jälleen, että jos jokin tiiviimpään yhteistyöhön osallistuva tai siihen osallistumaton jäsenvaltio ei tee yhteistyötä EPPOn kanssa, vaarana on synnyttää koskemattomuuden ja erioikeuden alueita, minkä vuoksi unionin taloudellisten etujen puolustaminen olisi parhaimmillaankin epätasaista ja tehotonta; kehottaa komissiota ja asianomaisia jäsenvaltioita tekemään kaikkensa, jotta nykyinen skenaario ja harvat mutta silti erittäin tärkeät puuttuvat osatekijät integroitaisiin, ja edistämään muiden, vielä osallistumattomien jäsenvaltioiden osallistumista EPPOon siten, että vahvistetaan unionin ja kansallisten talousarvioiden suojaamisen tehokkuutta;
Viestintä
59.	antaa tunnustusta viraston pyrkimyksille parantaa sisäistä ja ulkoista viestintää; on tietoinen siitä, että sisäistä viestintää on parannettu, jotta voidaan vahvistaa yksiköiden välistä yhteistyötä ja helpottaa tietojen ja parhaiden käytäntöjen vaihtoa; arvostaa verkkoyhteisöalustojen kautta toteutettuja intensiivisiä toimia ja seuraa kehityssuuntauksia, jotta voidaan tarttua itseisännöityjen vapaiden ja avoimen lähdekoodin verkkoyhteisöalustojen tarjoamiin mahdollisuuksiin;
60.	katsoo, että EPPOn pyrkimykset tiedottaa toiminnastaan ja lisätä veronmaksajien tietoisuutta sen toimien laajuudesta ovat erittäin tärkeitä; kehottaa EPPOa tiedottamaan selkeästi tuloksista ja havainnoista ja löytämään optimaalisen tasapainon yhtäältä avoimuuden ja yleisen edun sekä toisaalta luottamuksellisuuden ja tutkinnan asianmukaisen suorittamisen välillä;
Venäjän Ukrainaa vastaan aloittaman hyökkäyssodan vaikutukset
61.	toteaa, että vuonna 2022 inflaation kiihtyminen, joka on eräs seuraus Venäjän Ukrainaan kohdistamasta hyökkäyksestä, vaikutti EPPOn yleiseen talousarvion toteuttamiseen (seurauksena oli henkilöstön palkkoihin tehty 6,9 prosentin indeksikorotus ja yleinen hinnannousu tavaroiden ja palvelujen hankinnassa);
62.	korostaa niiden EPPOn toimien merkitystä, joiden tarkoituksena on ylläpitää tiivistä viestintää ja vuoropuhelua Ukrainan viranomaisten sekä muiden menoihin ja petosten havaitsemiseen Ukrainassa osallistuvien unionin kumppaneiden kanssa;
63.	arvostaa EPPOn pyrkimyksiä selventää, että kolmansille maille osoitettuihin unionin varoihin vaikuttavat rikokset kuuluvat sen lainkäyttövaltaan, vaikka ne olisi tehty kokonaan tai osittain osallistuvien 22 jäsenvaltion yhteenlasketun alueen ulkopuolella, kun rikoksen on tehnyt osallistuvan jäsenvaltion kansalainen tai unionin virkamies tai kun rikoksen tunnusmerkistö täyttyy Belgiassa tai Luxemburgissa – jotka katsotaan unionin talousarvion menoihin osallistuneiden unionin toimielinten, elinten tai laitosten kotipaikoiksi – ja vaikka rikoksen muut tunnusmerkistöt ovat täyttyneet Ukrainassa tai muussa kolmannessa maassa;
64.	panee merkille, että EPPO allekirjoitti kaksi työjärjestelyä Ukrainan valtakunnansyyttäjänviraston ja kansallisen korruptiontorjuntaviraston kanssa helpottaakseen tutkintayhteistyötä Euroopan neuvoston vuonna 1959 tekemän keskinäistä oikeusapua rikosasioissa koskevan eurooppalaisen yleissopimuksen perusteella; panee merkille, että sen tiloissa järjestetään koulutusta ukrainalaisille syyttäjille ja tutkijoille, jotta nämä voivat jakaa asiantuntemustaan taloudellisissa ja monimutkaisissa tutkimuksissa, ja että työjärjestelyjen allekirjoittamisen jälkeen on järjestetty säännöllisiä tapaamisia strategisella ja operatiivisella tasolla;
65.	pitää myönteisenä EPPOn keskusviraston valmiutta aktivoida Ukrainan viranomaisten kanssa työryhmä tutkintatoimien koordinoimiseksi; katsoo, että nykyinen kehys ja Ukrainan viranomaisten kanssa perustettu kumppanuus tukisivat tutkintaa ja syytetoimia ja helpottaisivat nopeaa ja luotettavaa yhteistyötä Ukrainan tulevan koordinointivälineen yhteydessä; kehottaa asianomaisia viranomaisia hyväksymään uuden sopimuksen keskinäisestä oikeusavusta rikosasioissa unionin ja Ukrainan välillä yhteistyön vahvistamiseksi edelleen koordinointivälineen erityisessä yhteydessä, erityisesti varojen takavarikoinnin, menetetyksi tuomitsemisen ja takaisinperinnän osalta.

